**Etnobotànica d’Andorra: usos medicinals i patrimoni cultural immaterial**

Canòlich Álvarez1, Teresa Garnatje2, Airy Gras1, Manel Niell3 i Joan Vallès1,4

*1Laboratori de Botànica – Unitat associada CSIC. Facultat de Farmàcia i Ciències de l’Alimentació. Institut de Recerca de la Biodiversitat. Universitat de Barcelona. Av. Joan XXIII, 27-31. 08028 Barcelona, Catalunya.*

*2Institut Botànic de Barcelona (IBB), CSIC-CMCNB. Passeig del Migdia, s/n. Parc de Montjuïc. 08038 Barcelona, Catalunya.*

*3Andorra Recerca + Innovació (ARI). Av. Rocafort 21-23, Ed. Molí 3r pis. AD600 Sant Julià de Lòria, Principat d’Andorra.*

*4Secció de Ciències Biològiques. Institut d’Estudis Catalans. Carrer del Carme 47. 08001 Barcelona, Catalunya.*

En el marc de l’estudi etnobotànic del Principat d’Andorra que estem duent a terme, s’han presentat dades d’usos medicinals al Ministeri de Cultura del Govern d’Andorra per tal de poder implementar, en un futur proper, una eina digital que permeti tenir accés a aquest tipus de coneixements, per a retornar-los a la societat que els generat, tot mantenint el patrimoni natural i cultural immaterial del nostre territori.

La informació entregada prové de les dades d’usos medicinals tradicionals de plantes recollides de 58 informants entrevistats entre els anys 2016 i 2022 en un total de 44 entrevistes etnobotàniques semiestructurades, tres informants provinents d’arxius particulars i tres informants provinents d’entrevistes etnogràfiques de l’Arxiu Nacional d’Andorra (ANA), un dels quals ha estat entrevistat posteriorment.

D’un total de 1.059 reports d’ús (RU), provinents de 159 tàxons, se n’han seleccionat 889, referits a 65 tàxons, entre els quals s’han determinat set subespècies i una varietat. La informació obtinguda prové de 39 dones i 24 homes amb una mitjana d’edat de 82,4 anys i recull usos majoritàriament destinats a la medicina humana i només el 3,94% són destinats a la medicina veterinària.

Les principals famílies botàniques són les labiades, les compostes, les umbel·líferes, les rosàcies i les pinàcies. Pel que fa a les espècies, les més citades són *Sambucus nigra* L. (adoxàcies), *Pinus* sp. (pinàcies), *Thymus vulgaris* L. (labiades), *Matricaria recutita* L. (compostes) i *Abies alba* Mill. (pinàcies).

Les parts de planta més utilitzades han estat les aèries, a les quals l’informant hi té més fàcil accés. Els trastorns més tractats han estat anticatarral (108 RU), per a problemes del sistema digestiu (70 RU) i antiinflamatori, antiàlgic o antiequimòtic (51 RU). Només en el 4,4% dels casos l’informant menciona la planta com a medicinal, però no en recorda el seu ús, a causa de l’erosió del saber tradicional deguda a la terciarització del territori iniciada a mitjan segle XIX.

Les formes de preparació més emprades són la tisana, la infusió i la decocció en un 39,26% dels casos, seguides d’un 16,76% on no hi consta el mode de preparació. En tercer i quart lloc trobem aplicacions externes de la planta, bé sigui amb l’ús directe o en forma de cataplasma o emplastre (10,69% i 8,55% respectivament).